CELEX: 32015D0744
Language: ro
Date: 2015-05-08 00:00:00
Title: Decizia de punere în aplicare (UE) 2015/744 a Comisiei din 8 mai 2015 de autorizare a măsurii provizorii luate de Țările de Jos în conformitate cu articolul 52 din Regulamentul (CE) nr. 1272/2008 al Parlamentului European și al Consiliului în ceea ce privește cerințele suplimentare de ambalare și de etichetare pentru țigaretele electronice care conțin nicotină și flacoanele de reumplere (Text cu relevanță pentru SEE)

9.5.2015   
            
            
               RO
            
            
               Jurnalul Oficial al Uniunii Europene
            
            
               L 118/8
            
         DECIZIA DE PUNERE ÎN APLICARE (UE) 2015/744 A COMISIEI
   din 8 mai 2015
   de autorizare a măsurii provizorii luate de Țările de Jos în conformitate cu articolul 52 din Regulamentul (CE) nr. 1272/2008 al Parlamentului European și al Consiliului în ceea ce privește cerințele suplimentare de ambalare și de etichetare pentru țigaretele electronice care conțin nicotină și flacoanele de reumplere
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (1), în special articolul 52,
   întrucât:
   
               (1)
            
            
               La 10 martie 2015, Țările de Jos au informat Comisia, în conformitate cu articolul 52 alineatul (1) din Regulamentul (CE) nr. 1272/2008, că au motive întemeiate să creadă că țigaretele electronice și flacoanele de reumplere care conțin nicotină, deși îndeplinesc cerințele regulamentului menționat, constituie un risc major pentru sănătatea umană din cauza unor motive legate de etichetare și de ambalare. La 24 noiembrie 2014, Țările de Jos au adoptat o măsură provizorie în ceea ce privește reglementările temporare cu privire la țigaretele electronice. Măsura respectivă a fost publicată în Jurnalul Oficial al Regatului Țărilor de Jos la 28 noiembrie 2014 (denumită în continuare „decretul”) (2). Țările de Jos au informat celelalte state membre și Agenția Europeană pentru Produse Chimice cu privire la decret la 12 martie 2015.
            
         
               (2)
            
            
               Articolul 4 alineatul (1) din decret prevede că țigaretele electronice care conțin nicotină și flacoanele lor de reumplere trebuie să ofere o protecție împotriva accesului copiilor, iar articolul 4 alineatul (2) prevede că flacoanele de reumplere trebuie să aibă un sistem de închidere de siguranță pentru copii, chiar dacă acest lucru nu este impus de Regulamentul (CE) nr. 1272/2008. În acest context, ar trebui remarcat faptul că, în scopurile stabilite de Regulamentul (CE) nr. 1272/2008, țigaretele electronice pot fi considerate ca fiind un amestec într-un recipient. Prin impunerea cerinței unui sistem de închidere de siguranță pentru copii, atât pentru țigaretele electronice cât și pentru flacoanele de reumplere, indiferent de limita de concentrație a nicotinei din amestec, decretul impune cerințe suplimentare, care depășesc dispozițiile din Regulamentul (CE) nr. 1272/2008. Articolul 7 alineatul (2) din decret prevede că, în măsura în care recomandarea de a nu lăsa un produs la îndemâna copiilor nu este obligatorie în temeiul Regulamentului (CE) nr. 1272/2008, ambalajul individual și orice ambalaj exterior trebuie să conțină recomandarea respectivă. Prin urmare, decretul depășește sfera obligațiilor de etichetare prevăzute în conformitate cu Regulamentul (CE) nr. 1272/2008. Din aceste motive, cerințele suplimentare prevăzute la articolul 4 alineatele (1) și (2) și articolul 7 alineatul (2) din decret au potențialul de a împiedica introducerea pe piața Țărilor de jos a produselor care respectă normele aplicabile, în conformitate cu Regulamentul (CE) nr. 1272/2008.
            
         
               (3)
            
            
               Țările de Jos au furnizat motive întemeiate pentru a crede că țigaretele electronice și flacoanele de reumplere care conțin nicotină reprezintă un risc grav pentru sănătatea umană. În timp ce în prima jumătate a anului 2013 au fost înregistrate doar două cazuri de intoxicație, numărul lor a crescut în a doua jumătate a anului, însumând 33 de cazuri în 2013 și 43 de cazuri în 2014. În 2013, în 27 de cazuri, printre care opt copii între 0 și 4 ani, amestecurile au fost ingerate pe cale orală. Măsurile de etichetare și ambalare din decret sunt de natură să poată împiedica accesul copiilor la aceste amestecuri și, prin urmare, sunt adecvate pentru reducerea riscului pentru sănătatea copiilor.
            
         
               (4)
            
            
               Dispozițiile decretului reflectă dispozițiile articolului 20 din Directiva 2014/40/UE a Parlamentului European și a Consiliului (3). Statele membre au obligația ca, până la 20 mai 2016, să asigure intrarea în vigoare a actelor cu putere de lege și a actelor administrative necesare pentru a se conforma directivei respective.
            
         
               (5)
            
            
               Decretul este o măsură temporară, care poate rămâne aplicabilă până la data la care măsurile adoptate de Țările de Jos de transpunere a Directivei 2014/40/UE în legislația națională neerlandeză devin aplicabile. Măsurile ar trebui, prin urmare, să fie autorizate până la 19 mai 2016.
            
         
               (6)
            
            
               În scopul de a permite Comisiei să respecte termenul de 60 de zile pentru luarea deciziei prevăzute la articolul 52 alineatul (2) din Regulamentul (CE) nr. 1272/2008, prezenta decizie ar trebui să intre în vigoare la data publicării sale.
            
         
               (7)
            
            
               Măsurile prevăzute de prezentul regulament sunt conforme cu avizul comitetului instituit prin articolul 133 din Regulamentul (CE) nr. 1907/2006 al Parlamentului European și al Consiliului (4),
            
         ADOPTĂ PREZENTA DECIZIE:
   Articolul 1
   Măsura provizorie prevăzută la articolul 4 alineatele (1) și (2) și la articolul 7 alineatul (2) din Decretul din 24 noiembrie 2014 în ceea ce privește reglementările temporare cu privire la țigaretele electronice, notificate Comisiei de către Țările de Jos la 10 martie 2015, este autorizată până la 19 mai 2016.
   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.
   
      Adoptată la Bruxelles, 8 mai 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 353, 31.12.2008, p. 1.
   
      (2)  Besluit van 24 november 2014, houdende tijdelijke regels met betrekking tot de elektronische sigaret (Tijdelijk warenwetbesluit elektronische sigaret), Staatsblad van het Koninkrijk der Nederlanden, 28 noiembrie 2014, nr. 456, p. 1.
   
      (3)  Directiva 2014/40/UE a Parlamentului European și a Consiliului din 3 aprilie 2014 privind apropierea actelor cu putere de lege și a actelor administrative ale statelor membre în ceea ce privește fabricarea, prezentarea și vânzarea produselor din tutun și a produselor conexe și de abrogare a Directivei 2001/37/CE (JO L 127, 29.4.2014, p. 1).
   
      (4)  Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (JO L 396, 30.12.2006, p. 1).